Suv xo‘jaligi obyektlari bo‘ylarida ihota va daraxtzorlar barpo etish hamda hududlarni obodonlashtirish chora-tadbirlari to‘g‘risida

Sug‘oriladigan yerlarning shamol eroziyasiga va suv xo‘jaligi obyektlarini qum bosishiga qarshi kurashish, xorijiy investitsiyalar ishtirokidagi investitsiya loyihalarini amalga oshirish doirasida qurilgan va rekonstruksiya qilingan suv xo‘jaligi obyektlari bo‘yidagi hududlarni obodonlashtirish maqsadida ihota va ko‘kalamzorlashtirish daraxtzorlarini barpo etish, shuningdek, yer va suv resurslaridan foydalanish samaradorligini oshirish maqsadida Vazir Mahkamasi qaror qiladi:
 1. Xorijiy investitsiyalar ishtirokidagi investitsiya loyihalarini amalga oshirish doirasida qurilgan va rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirish amaliy chora-tadbirlari rejasi ilovaga muvofiq tasdiqlansin. 
 2. Xorijiy investitsiyalar ishtirokidagi investitsiya loyihalarini amalga oshirish doirasida qurilgan va rekonstruksiya qilingan suv xo‘jaligi obyektlari bo‘yida ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirish loyihalari bo‘yicha:
 O‘zbekiston Respublikasi Suv xo‘jaligi vazirligining tegishli “Suvqurilishinvest” DM — buyurtmachilar etib;
 bosh loyihachi tashkilotlar — eng yaxshi takliflarni tanlash asosida, tanlov savdolari o‘tkazmasdan;
 bosh pudratchi tashkilotlar — qonunchilikda belgilangan tartibda o‘tkaziladigan tanlov savdolari natijalari bo‘yicha;
 O‘zbekiston Respublikasining respublika budjeti mablag‘lari va investitsiya loyihalarini amalga oshirishda tejalgan xorijiy investitsiyalar, shuningdek, qonunchilikda taqiqlanmagan boshqa mablag‘lar — moliyalashtirish manbalari etib belgilansin.
 3. O‘zbekiston Respublikasi Investitsiyalar va tashqi savdo vazirligi Iqtisodiy taraqqiyot va kambag‘allikni qisqartirish vazirligi, Moliya vazirligi bilan birgalikda Suv xo‘jaligi vazirligi huzurida Suv xo‘jaligi sohasidagi loyihalarni amalga oshirish agentligi tomonidan amalga oshirilayotgan investitsiya loyihalari doirasida tejalgan kreditlarni qurilganhamda rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirishga yo‘naltirish yuzasidan xorijiy investorlar bilan muzokaralar o‘tkazsin.
 4. 2018-yildan boshlab:
 Suv xo‘jaligi vazirligi tomonidan amalga oshirilayotgan investitsiya loyihalari doirasida tejalgan budjet mablag‘larini qurilgan va rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirish ishlarini moliyalashtirishga;
 O‘zbekiston Respublikasi Prezidentining “2018-2019-yillarda irrigatsiyani rivojlantirish va sug‘oriladigan yerlarning meliorativ holatini yaxshilash davlat dasturi to‘g‘risida” 2017-yil 27-noyabrdagi PQ-3405-son qarorining 11-ilovasida ko‘rsatilgan investitsiya loyihalari doirasida tejalgan mablag‘lar hisobiga amalga oshirilayotgan qurilgan va rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirishda daraxtlar va butazorlarni sanitariya maqsadida kesish ishlarining to‘lovlarsiz amalga oshirilishiga ruxsat berilsin. 
 5. Qoraqalpog‘iston Respublikasi Vazirlar Kengashi, viloyatlar va tumanlar hokimliklari O‘zbekiston Respublikasi Suv xo‘jaligi vazirligi, Davlat soliq qo‘mitasi huzuridagi Kadastr agentligi, Qurilish vazirligi bilan birgalikda — tasdiqlangan loyiha-smeta hujjatlari asosida amalga oshirilayotgan qurilgan va rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlari barpo etilishiga, rekonstruksiya qilinishiga hamda hududlarning obodonlashtirilishiga belgilangan tartibda yer uchastkalari ajratilishini ta’minlasinlar. 
 6. O‘zbekiston Respublikasi O‘rmon xo‘jaligi davlat qo‘mitasi:
 bir oy muddatda, tuproq va iqlim sharoitlarini hisobga olgan holda, qurilgan va rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirish uchun daraxtlar turlarini aniqlasin;
 qurilgan va rekonstruksiya qilingan suv xo‘jaligi obyektlari bo‘ylab ihota va ko‘kalamzorlashtirish daraxtzorlarini barpo etish, rekonstruksiya qilish hamda hududlarni obodonlashtirish bo‘yicha loyihalarni amalga oshirish uchun shartnoma asosida pudratchi tashkilotlarni zarur turdagi va miqdordagi ko‘chatlar bilan ta’minlasin. 
 7. Qoraqalpog‘iston Respublikasi Vazirlar Kengashi va viloyatlar hokimliklari:
 O‘zbekiston Respublikasi Suv xo‘jaligi vazirligi bilan birgalikda — qurilgan va rekonstruksiya qilingan suv xo‘jaligi obyektlari bo‘ylab barpo etiladigan va rekonstruksiya qilinadigan ihota va ko‘kalamzorlashtiriladigan hamda obodonlashtiriladigan hududlarni yer uchastkalari bilan ta’minlash, ularning saqlanishi va foydalanilishi yuzasidan zarur choralar ko‘rsinlar;
 barpo etilgan va rekonstruksiya qilingan ihota va ko‘kalamzorlashtirish daraxtzorlarini parvarish qilish, shuningdek, belgilangan tartibda boshqa shaxslarga berilgan obodonlashtirish obyektlari va yer uchastkalaridan maqsadli foydalanilishi yuzasidan tizimli nazoratni ta’minlasinlar. 
 8. O‘zbekiston Respublikasi Ekologiya va atrof-muhitni muhofaza qilish davlat qo‘mitasi qurilgan va rekonstruksiya qilingan suv xo‘jaligi obyektlari bo‘ylab barpo etilgan va rekonstruksiya qilingan ihota hamda ko‘kalamzorlashtirish daraxtzorlarini muhofaza qilish yuzasidan belgilangan tartibda tegishli nazorat o‘rnatsin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev, Qoraqalpog‘iston Respublikasi Vazirlar Kengashi Raisi K.R. Sariyev hamda viloyatlar hokimlari zimmasiga yuklansin.